
PRIEKULĖS VAIKŲ LOPŠELIO-DARŽELIO  UGDYTINIŲ ASMENINIŲ MOBILIŲJŲ TELEFONŲ IR KITŲ INFORMACINIŲ TECHNOLOGIJŲ ĮRENGINIŲ NAUDOJIMO 
 ĮSTAIGOJE TVARKOS APRAŠAS

I. SKYRIUS
 BENDROSIOS  NUOSTATOS

          1. Klaipėdos r. Priekulės vaikų lopšelio-darželio (toliau – Įstaigos) ugdytinių asmeninių mobiliųjų telefonų ir kitų informacinių technologijų įrenginių naudojimo  tvarkos aprašas (toliau – Tvarka) apibrėžia ugdytinių asmeninių mobiliųjų telefonų ir kitų informacinių technologijų įrenginių (toliau – asmeniniai informacinių technologijų įrenginiai) naudojimo Įstaigoje tvarką.
          2. Tvarkos paskirtis: 
          2.1. užtikrinti saugią, ugdymui palankią Įstaigos aplinką, kurioje būtų apibrėžtos asmeninių informacinių technologijų įrenginių naudojimo taisyklės, padedančios ugdytiniams ir jų tėvams (globėjams, rūpintojams) ugdyti atsakingo ir sąmoningo technologinių įrenginių naudojimo įgūdžius;
          2.2. sumažinti žalos ugdytinių sveikatai riziką;
          2.3. apsaugoti ugdytinius nuo pavojingo turinio internete, patyčių ugdytinių ir Įstaigos darbuotojų atžvilgiu;
          2.4. vykdyti priklausomybės nuo mobiliųjų įrenginių prevenciją.
          3. Asmeniniai informacinių technologijų įrenginiai Tvarkoje suprantami kaip ugdytinio disponuojama informacinė ir komunikacinė įranga, skirta skambinti ir (arba) susirašinėti teksto ir (arba) garso žinutėmis, ir (arba) klausytis, ir (arba) žiūrėti, ir (arba) dalintis garso ir vaizdo įrašais, ir (arba) naršyti internete, ir (arba) fotografuoti, ir (arba) kitiems su ugdymu nesusijusiems tikslams. 
          4. Tvarka parengta vadovaujantis Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31d. įsakymu Nr. V-807/V-726. Tvarka suderinta su Įstaigos taryba, Mokytojų taryba, patvirtinta direktoriaus, paskelbta Įstaigos internetinėje svetainėje www.priekulesdarzelis.lt.
          5. Tvarkoje vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme ir Lietuvos Respublikos elektroninių ryšių įstatyme vartojamas sąvokas.

II. SKYRIUS
UGDYTINIŲ ASMENINIŲ INFORMACINIŲ TECHNOLOGIJŲ ĮRENGINIŲ NAUDOJIMO ĮSTAIGOJE RIBOJIMO ATVEJAI IR IŠIMTYS

          6. Įstaigoje draudžiamas ugdytinių asmeninių informacinių technologijų įrenginių naudojimas veiklose ar organizuojant ugdomąsias veiklas ne Įstaigos aplinkoje, išskyrus šiuos atvejus:
          6.1. užtikrinant ugdymosi sąlygas ugdytiniams, kurie dėl jų sveikatos būklės ar atsižvelgiant į VGK rekomendacijas reikalinga naudotis asmeniniais informacinių technologijų įrenginiais;
          6.2. kai informacinių technologijų įrenginys yra būtinas ugdymo tikslams (pvz.: mokomosios programos, informacijos paieška, interaktyvi veikla ir kt.).
          7. Esant situacijai, kai reikia nedelsiant susisiekti su tėvais (globėjais, rūpintojais) ugdytiniai kreipiasi į grupės mokytoją, švietimo pagalbos specialistus, administraciją.

III. SKYRIUS
PRIEMONĖS TVARKOS ĮGYVENDINIMUI UŽTIKRINTI

          8. Ugdytiniams atvykus į Įstaigą asmeniniai informacinių technologijų įrenginiai atiduodami tėvams (globėjams, rūpintojams), ugdytiniams draudžiama juos atsinešti į Įstaigą.
          9. Įstaigoje vykdoma asmeninių informacinių technologijų įrenginių naudojimo stebėsena ir taikomos stebėsenos priemonės, užtikrinančios, kad išimties tvarka (Tvarkos 6.1. p., 6.2. p.) asmeniniai informacinių technologijų įrenginiai būtų naudojami pagal Įstaigoje nustatytą tvarką:  
          9.1. ugdymą organizuojantys mokytojai ar švietimo pagalbos specialistai turi teisę laikinai paimti išjungtą ugdytinio asmeninį informacinių technologijų įrenginį, jei ugdytinis pažeidė Tvarką;
          9.2. paimtas asmeninis informacinių technologijų įrenginys Įstaigos nustatyta tvarka grąžinamas ugdytinio tėvams (globėjams, rūpintojams) atėjusiems pasiimti ugdytinio iš Įstaigos.
          10. Mokytojai taiko edukacines priemones bei metodus, sudarančius sąlygas įvairiam ugdytinių ugdymuisi ir poilsiui be asmeninių informacinių  technologijų įrenginių.              
          11. Už šios Tvarkos aprašo vykdymo stebėseną atsakingi grupių mokytojai, švietimo pagalbos specialistai, administracija.

IV. SKYRIUS
BAIGIAMOSIOS NUOSTATOS

          12. Įstaiga vykdydama Tvarkos pažeidimų prevenciją bei sklandų jos įgyvendinimą, informuoja ir konsultuoja ugdytinius ir tėvus (globėjus, rūpintojus) apie asmeninių informacinių technologijų įrenginių besaikio naudojimo pasekmes bei atsakingą ir saugų asmeninių informacinių technologijų įrenginių naudojimą.
          13. Su Tvarkos aprašu supažindinama visa Įstaigos bendruomenė paskelbiant ją el. dienyne „Mūsų darželis“ ir internetinėje svetainėje adresu www.priekulesdarzelis.lt.
          14. Tvarkos aprašas gali būti pakeistas ar papildytas, pasikeitus teisės aktams ar esant būtinybei. Papildytas ar pakeistas Tvarkos aprašas tvirtinamas Įstaigos direktoriaus įsakymu. Tvarka gali būti keičiama pagal situacijas ir reglamentuojančius teisės aktus.

